**Retningslinjer for LOs regionale utvalg for familie- og likestillingspolitikk.**

Vedtatt i LOs sekretariat 7.09.2020

**Mandat**

Med bakgrunn i LOs handlingsprogram skal utvalget behandle og fremme forslag til aktiviteter og tiltak innen områdene familie- og likestillingspolitikk i regionen.

**Oppgaver**

Utvalget skal

* jobbe prosjektrettet innenfor prioriterte områder
* ha god kontakt med alle LO-forbundene i regionen.
* bygge nettverk i og utenfor fagbevegelsen
* inneha god kompetanse på utvalgets arbeidsområder
* bidra til å profilere LOs arbeid innenfor familie- og likestillingspolitikk

Utvalget er rådgivende og utøvende for LOs regionkontor. LOs regionleder er derfor ansvarlig for at utvalgets arbeid er i tråd med sitt mandat og innenfor de politiske og økonomiske rammer som utvalget i samarbeid med regionlederen har lagt til grunn for sine aktiviteter.

**Kommunikasjon mellom LOs utvalg for familie- og likestillingspolitikk i regionen og LOs sentrale utvalg for familie- og likestillingspolitikk.**

For å styrke forankringen av vedtak og kommunikasjonen lokalt og sentralt skal protokoller, handlingsplaner og rapporter fra LOs utvalg for familie- og likestillingspolitikk i regionen behandles som egen sak i LOs sentrale utvalg for familie- og likestillingspolitikk, og omvendt.

**Utvalgets størrelse og sammensetning**

1. Utvalget skal bestå av minst 3 medlemmer, men gjerne flere. Regionlederen tiltrer med tale- og forslagsrett.

2. Alle skal ha personlig varamedlem.

3. Utvalget skal i størst mulig grad representere LOs bredde.

4. Der det vurderes som hensiktsmessig, kan utvalget etablere et arbeidsutvalg

5. Det skal være minimum 40% av hvert kjønn i utvalget og alle eventuelle prosjektgrupper og underutvalg.

**Oppnevning**

1. Utvalget oppnevnes av LOs regionkonferanse for en periode på 2 år, alternativt 4 år.

2. Regionlederen innstiller på medlemmer etter forslag fra forbundene regionalt.

3. Utvalget konstituerer seg selv, herunder velger leder.

4. Hvis noen trekker seg fra utvalget i perioden, valgte representanter går ut av arbeidslivet eller endrer status i tillitsvalgsrollen, oppnevner regionkonferansen nye medlemmer og eventuelt varamedlemmer.

**Lederens funksjon**

1. I samarbeid med LOs regionkontor, setter utvalgets leder opp saksliste og sørger for innkalling til møtene i det regionale utvalget.

2. Utvalgslederen leder møtene og har ansvar for at utvalget utarbeider og følger opp utvalgets handlingsplan.

**Representanter i regionkonferansene**

1. Utvalget skal velge to medlemmer som skal representere utvalget i regionkonferansen. Disse skal enten velges årlig eller for hele oppnevningsperioden til utvalget.

2. Utvalgsleder skal være en av de to representantene.

3. Utvalget kan, hvis det selv finner det formålstjenelig, oppnevne varaer som kan delta på regionkonferansen dersom de valgte representantene likevel ikke kan delta.